***Отговор на въпрос от Георги Стоилов – народен представител от ПГ на БСП за България относно финансовото състояние на Селскостопанската академия***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИГОСПОДИН СТОИЛОВ,**

За последните пет години утвърдените разходи по бюджета на Селскостопанската академия, в качеството й на второстепенен разпоредител с бюджет към министъра на земеделието, храните и горите, са в размер на **22,6 млн. лв**. за бюджетна година. Съгласно Закона за изменение и допълнение на Закона за Селскостопанската академия, считано от 1 април 2018 г. Академията е автономна бюджетна организация към министъра на земеделието, храните и горите, която съставя, изпълнява и отчита бюджет като част от консолидираната фискална програма от Закона за публичните финанси.

Това е нещо ново, което благодарение и на Вас се промени в закона– един от позитивните елементи във финансовата самостоятелност на самата Академия.

Съгласно средносрочната бюджетна прогноза, утвърдена с Решение № 264 от 19 април 2018 г. на Министерски съвет, трансферите които Академията ще получава от държавния бюджет за периода **2019 -2021 г**. са както следва:

* **23,5 млн. лв. за 2019 г.;**
* **24,9 млн. лв. за 2020 г.;**
* **26,1 млн. лв. за 2021 г.**

В допълнение на получаваното от държавния бюджет финансиране, Академията, в качеството си на автономна бюджетна организация, може да извършва разходи за сметка на реализираните собствени приходи.

В консолидираната фискална програма за 2019-2021 г. са разчетени разходи, както следва по години:

* **37,5 млн. лв. за 2019 г.;**
* **39,9 млн. лв. за 2020 г.;**
* **41,1 млн. лв. за 2021 г.**

Видно от представената информация, с промените в Закона за Селскостопанската академия са създадени всички предпоставки за нормалното й функциониране и преодоляване на проблема с хроничното недофинансиране от предходните години.

Тука само ще Ви дам няколко числа какво се очертава в тази година в потвърждение на финансовата автономност.

В тази година трансферът, който е допълнителният, вече е заявен пред МФ и вече става 17,7 млн. лв. Той се предоставя регулярно на месечни вноски. Заложените приходи са 7,2 млн. лв. Или общо – 24,9 млн. лв. Само до момента вече на базата на финансовата автономност приходите на ССА за второто тримесечие са 4 млн. или общо за първото полугодие са 6,7 млн. лв. Очакваме за второто полугодие между 8 и 9 млн. собствени приходи, което означава за приходите на Академията, че ще станат между 15 и 16 млн. или това са с 10 млн. приходи повече от минимума заложен. Именно финансовата автономност, която ние даваме на академията дава възможност вече тези 10 млн. лв. да бъдат разходвани над разходния таван, който е 24 млн. лв. Така че трансферът от 17 млн. и тези 7-те и тези приходи, които се очертават като допълнителни, дават тази възможност. На тази база са разчетени и параметрите, които Ви дадох за финансовата 2019-2020.

Малко за задълженията:

Съгласно §16 и §17 от преходните и заключителните разпоредби на променения закон, считано от 1 април 2018 г., в състава на Академията са включени четири опитни станции – държавни предприятия и две експериментални бази, чиито активи и пасиви, както и други права и задължения преминават към Академията. Към същата дата тези предприятия са с просрочени задължения в размер на **519хил. лв.,** включително за заплати и осигуровки в размер на **131 хил. лв.**

Към 31 март Селскостопанската академия, преди включването в състава й на шестте държавни предприятия, е с просрочени задължения в размер на **361хил. лв.**, а Държавните предприятия са с просрочени задължения в размер на **1 млн. 358 хил. лв**., в т. ч. **519хил. лв.** на четирите опитни станции – държавни предприятия и двете експериментални бази.

**Към 31 май** просрочените задължения на **Селскостопанска академия**са в размер на **729хил. лв**., в това число **283 хил. лв**.на четирите новосъздадени научни центрове и двете експериментални бази.

От 1 април започна погасяването на задълженията, натрупани от държавните предприятия преди преминаването им към академията. **Към 1 юли** са разплатени техни задължения в размер на **352 хил. лв.,**в това число и за заплати, осигуровки и обезщетения в размер на **173хил. лв**. и за погасяване на един от заемите на държавните предприятия в размер на **71хил. лв**.

**Към 31 май** просрочените задължения на **държавните предприятия** са общо над **1 млн. лв**., в т. ч. **439 хил. лв.** за заплати и осигуровки.

Относно повишаването на работната заплата на заетите в науката:

В изпълнение на ПМС № 316 от 20 декември 2017 г. за определяне нов размер на минималната работна заплата за страната са увеличени минималните заплати, каквито за съжаление получават над 60% от служителите на Академията.За пръв път от последните почти 8 години, бяха увеличени доходите на служителите, като допълнителните възнаграждения за научна степен са увеличени - за „доктор“ от 150 на 210 лв., за „доктор на науките“ от 180 на 310 лв. и е увеличена и надбавката за придобит трудов стаж и професионален опит от 1% на 1,1%.

ССА е вече автономна, затова всички приходи които могат да бъдат реализирани над заложените малко над 7 млн., а те ще бъдат поне с 10 млн. повече, те остават на разположение на ССА с възможност за капиталови разходи, за наука, за собствено ползване. Да, малко по-деликатна е темата с работната заплата, защото фондът за работната заплата се контролира на фискално ниво, на бюджетирана рамка, включително и от министерството. В рамките на силното изпълнение има достатъчно възможности, с които те да бъдат допълнително материално стимулирани за извършената дейност.

**БЛАГОДАРЯ ЗА ВНИМАНИЕТО!**