***Отговор на въпрос от Георги Стоилов – народен представител от ПГ на БСП за България относно уведомителни писма за извършена оторизация и изплатено финансово подпомагане по схеми и мерки за Директни плащания за кампании 2015, 2016 и 2017 г.***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИГОСПОДИН СТОИЛОВ,**

През Кампания 2015 влязоха в сила **14** нови схеми за кандидатстване със заявления за директни плащания, което наложи изцяло да бъде променено типа на уведомителното писмо, което Държавен фонд „Земеделие“ изпраща на кандидатите по схемите и мерките, **след** оторизацията на всички плащания.

Уведомителните писма за **Кампания 2015** и следващите кампании, за разлика от тези, издавани до Кампания 2014, са интегрирани. Те включват **7** компонента на системата от плащания, обвързани с площи и данните по мярка 12 „Плащания по „Натура 2000 и Рамковата директива за водите“.Също така отразяват всички промени от новата ОСП, които включват посочените **14** нови схеми, въвеждането на тавани за плащания СЕПП, активен фермер, налагането на системата за предупреждение „жълт картон“ и финансова дисциплина и много други.

Удължаването на срока за подаване на документи за **кампании 2016 и 2017**, който съвпада с плащанията за предходната кампания, заложени в индикативен график, множеството допълнителни административни проверки и плащания за кампаниите от програмен период 2014-2020 г., доведоха до забавяне на изпращането на уведомителните писма спрямо очакванията на земеделските стопани.

Следва да се отбележи, че интегрираните уведомителни писма се издават след приключване на всички законово определени проверки, изчислени и изплатени субсидии, т.е. издаването му е резултат на отразяване на данни **от минал период** и не би трябвало да създават неудобства на земеделските стопани при извършването на основната им дейност. Целта на уведомителните писма е да предостави пълна информация на бенефициентите за подадените от тях заявления и резултатите от извършените по тях проверки. В него се посочват декларираните и допустимите за подпомагане площи, одобрените суми за подпомагане по отделните схеми и мерки, санкциите и редукциите по тях, като в приложената към писмото таблица, се представя начина на формиране на общата сума за подпомагане.

След издаване и получаване на интегрираните уведомителни писма, съгласно чл. 81, ал. 1 от АПК, то може да бъде оспорено по административен ред пред непосредствено по-горестоящия административен орган в предвидените от закона срокове, или пред административен съд, съобразно правилата на чл. 133, ал. 1 от АПК.

По този начин се осигурява възможност правата на бенефициентитеда бъдат защитени и те да могат да изразят евентуалните си несъгласия с данните, отразени в писмата.

Към настоящия момент за Кампания 2015 год. са изготвени и изпратени към бенефициентите **всички65 506** уведомителни писма за извършена оторизация и изплатено финансово подпомагане по схемите и мерки за директни плащания, базирани на площ за Кампания 2015.Над **23 000** са уведомителните писма по схемите за обвързаното подпомагане на животни, както и **41 318** писма на кандидатите по схемата за преходна национална помощ за тютюн, необвързана с производството, както и над **2 000** писма по мярка 11 от ПРСР. Накратко изготвени и изпратени са уведомителни писма по всички схеми и мерки, включени в заявлението за подпомагане, с изключение на тези по мярка 10 от ПРСР, които са в процес на изготвяне.

Предстои изготвянето и издаването на писмата за Кампания 2016. По отношение на писмата за Кампания 2017, все още не са приключили проверките и окончателните оторизации по някои от мерките от ПРСР, които са част от общото заявление за подпомагане, което кандидатите подават за директните плащания.

В допълнение, бихме искали да Ви уведомим, че ДФЗ е една от малкото институции, които са създали стройна система за връзки с кандидатите чрез предоставянето на защитен с индивидуални потребителско име и парола достъп до данните от заявлението на всеки един кандидат на електронната страница на Фонда. Там е налична информация по декларираните площи в ***shp*** формат, издадените уведомителни писма за установени застъпвания, площите, излизащи извън допустимия (за подпомагане) слой, оторизираните и изплатени суми за всяка отделна кампания, включително и издадените до момента уведомителни писма. В случай, че бенефициентите нямат възможност лично да се справят с достъпа до интернет, ще имат възможност да се обърнат за съдействие към съответната общинска служба по земеделие за съдействие.

**Обобщено:** Вие много добре знаете уведомителните писма се издават с определено закъснение. Истината е, че те станаха толкова сложни – те са малки книжки, в които трябва да се опише и да се направи абсолютно всичко. Безспорен приоритет – да направим плащанията навреме. Тази година смятам, че се справихме по-добре по кампанията, което е за сметка на миналата година.

Останаха само хуманното отношение за говеда и овце, което ще стане в идния месец, а уведомителните писма вървят със закъснение. 15 схеми, които се оказаха в обвързано, натовариха безкрайно много административната обработка. Така че дали имаме график или не – не е най-важното. Ние сме в течение – да, проблем е за тези, за които има сума, която не е оторизирана и те биха желали да я обжалват навреме.

**БЛАГОДАРЯ ЗА ВНИМАНИЕТО!**